TRUE เล็งออกหุ้นกู้ 1.22 หมื่นลบ. อายุ 3 ปี เสนอขายนักลงทุน-กองทุน 28-30 ม.ค.62
TRUE เล็งออกหุ้นกู้ 1.22 หมื่นลบ. อายุ 3 ปี เสนอขายนักลงทุน-กองทุน 28-30 ม.ค.62 นำเงินชำระหนี้หุ้นกู้ที่ครบกำหนดไถ่ถอน-ใช้เป็นเงินทุนหมุนเวียนในบริษัท
11 ม.ค. 2562

บริษัท ทรู คอร์ปอเรชั่น จำกัด (มหาชน) หรือ TRUE เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2562 มูลค่าไม่เกิน 12,246 ล้านบาท อายุ 3 ปี ครบกำหนดไถ่ถอนปี พ.ศ.2565 มีอัตราดอกเบี้ยคงที่ร้อยละ 4.10 ต่อปี ชำระดอกเบี้ยทุกๆ 3 เดือน ตลอดอายุหุ้นกู้
โดยเสนอขายให้แก่ผู้ลงทุนทั่วไปและ/หรือนักลงทุนสถาบัน ในระหว่างวันที่ 28-30 ม.ค.62 โดยมีผู้จัดการจัดจำหน่ายหุ้นกู้สำหรับการเสนอขายให้แก่ผู้ลงทุนทั่วไป ได้แก่ ธนาคารกรุงเทพ ธนาคารกรุงไทย ธนาคารกสิกรไทย ธนาคารซีไอเอ็มบีไทย และ ธนาคารไทยพาณิชย์
ส่วนผู้จัดการการจัดจำหน่ายหุ้นกู้สำหรับการเสนอขายให้แก่ผู้ลงทุนสถาบัน ได้แก่ ธนาคารกรุงเทพ ธนาคารกรุงไทย ธนาคารกสิกรไทย และ ธนาคารไทยพาณิชย์
ขณะที่อันดับความน่าเชื่อถือของหุ้นกู้อยู่ที่ “BBB+” แนวโน้ม “คงที่” โดยบริษัท ทริสเรทติ้ง จำกัด เมื่อวันที่ 13 ธ.ค.61
ทั้งนี้ บริษัทมีวัตถุประสงค์ในการเสนอขายหุ้นกู้ครั้งนี้ เพื่อการจัดหาเงินทุน เพื่อชำระหนี้หุ้นกู้ที่ครบกำหนดไถ่ถอนในเดือน ม.ค.62 จำนวน 11,097.60 ล้านบาท และ/หรือ ขยายธุรกิจ รวมถึงเป็นเงินทุนหมุนเวียนเพื่อการดำเนินการของบริษัท